ડૉ મનિષ પંડિત કહે છે કે, ‘મહાભારતના સમયમાં આકાશ આજે દેખાય છે તેના કરતાં વધુ સ્પષ્ટ દેખાતું હશે તે માની શકાય જને ! તો તે સમયે લોકો આકાશ દર્શન કરતા એટલું જ નહીં તેના જાણકાર પણ હતા કારણ કે મહાભારતમાં અનેક વખત આકાશના તારાઓની સ્થિતિ અને ગ્રહણ વિશે ઉલ્લેખ આવે છે. એ દરેક રેફરન્સ એટલે કે ઉલ્લેખને ખગોળશાસ્ત્ર દ્વારા તપાસ્યા બાદ આ ચોક્કસ તારિખ પર આવ્યા છીએ. ડૉ આચારે સૌ પ્રથમ મુખ્યત્વે ઉદ્યોગ પર્વ અને ભીષ્મ પર્વમાંથી ખગોળીય ઉલ્લેખ લઈને તેની સચ્ચાઈ તપાસી જોઈ. કૃષ્ણ જ્યારે હસ્તિનાપુર સમજૂતી સાધવા જાય છે પણ છેવટે યુદ્ધ ટાળી શકાય તેમ નથી તે નક્કી થયા બાદ કર્ણ અને કૃષ્ણ રથમાં જઈ રહ્યા હતા. તે વખતે કૃષ્ણ કર્ણને કહે છે કે દ્રોણ અને ભીષ્મને સંદેશો આપે કે સાત દિવસ બાદ અમાસના દિવસે આયુધોની પૂજા કરે. અમાસના દિવસે યુદ્ધ શરૂ થઈ શકે નહીં. કર્ણ તે સમયે કહે છે શનિ રોહિણી નક્ષત્રમાં છે અને તે નક્ષત્રને પીડી રહ્યો છે. મંગળ વક્ર ગતિ કરે છે અને જયેષ્ઠ નક્ષત્ર પાસે છે. કાર્તિકમાં ચંદ્ર ગ્રહણ અને સૂર્ય ગ્રહણ થશે. જ્યોતિષ શાસ્ત્ર સાયન્ટિફિક ન ગણી શકાય પણ એસ્ટ્રોનોમી એટલે કે ખગોળશાસ્ત્ર પ્રમાણભૂત માની શકાય છે. કર્ણએ જણાવેલ એ ચાર બાબત યુનિક સેટ બની જાય છે. ઉદ્યોગ પર્વ અને ભીષ્મ પર્વ બન્નેમાં આ ખગોળીય ઘટનાનો ઉલ્લેખ કરવામાં આવ્યો છે. મેં પહેલાં જ કહ્યું તેમ પ્લેનેટેરિયમ સોફ્ટવેરથી ૭ હજાર વર્ષ પાછળનું કેલક્યુલેશન કરી શકાય છે. જો શનિની પોઝિશન લેવામાં આવે તો અત્યાર સુધીમાં ૧૩૭ વખત શની રોહિણીમાં આવે. તેમાં મંગળ ઉમેરો તો ૧૭ વખત આવે. વળી તેમાં ગ્રહણની ગણતરી કરો તો ફક્ત બે જ વાર થાય. તે પણ ઈસવીસન પૂર્વે ૨૧૮૩ અને ઈ.પૂ.૩૦૬૭નું વરસ મળે છે. બીજું કે આ યુદ્ધ અમાસે ન શરૂ થયું હોય કારણ કે અમાસના દિવસે બલરામ પ્રવાસેથી પાછા આવ્યા હતા. વળી આવી બાબત કોઈ લેખક ગમે તેટલો અભ્યાસુ હોય તો પણ આટલી સચોટ રીતે ન લખી શકે. તેમાં થોડો ઘણો ફરક આવે જ અને તેની ખાતરી ન મળી શકે. વાર્તા લખનાર સ્થળ વિશે અભ્યાસ કરીને સચોટ માહિતી આપી શકે પણ ખગોળીય ઘટનાની આટલી સચોટ માહિતી ઈતિહાસ લખનાર સિવાય શક્ય નથી. ઈતિહાસ એટલે જે ઘટના ખરેખર બની હોય તે. ત્યાર બાદ મેં પૂણેની ભંડારકર ઈન્સ્ટિટયૂટમાં સંશોધક સુકથનકર પાસે ૧૭ જણાની ટીમ છે તેમણે પણ કહ્યું કે આ બાબત ખરી છે. પુરાણોમાં આના પુરાવાઓ મળે છે. અર્થવવેદના પરિશિષ્ટમાં આ ચાર બાબતો યુદ્ધ થવાના લક્ષણ કહે છે. યુદ્ધના ૩૬ વરસ બાદ આ જ ખગોળીય ઘટના બની કાર્તિકી પૂનમે ચંદ્ર ગ્રહણ અને જેઠમાં સૂર્ય ગ્રહણ જે સામાન્ય ઘટના નથી. હવે આ ઘટના ૧૩ હજાર વરસ પછી ફરી રિપીટ થશે. આમ આ મહાભારતમાં થયેલ દરેક ઉલ્લેખને તપાસતાં ૩૦૬૭ની સાલ જ મળે છે. ’